**Cântec**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Domnului Caragiale

Pământul e rotund, se ştie,

Şi-s vechi şi nouă, toate cele,

Şi, mi se pare, oare, mie,

Ori viaţa-i ca un dans de Iele?

Se-nvârte fusu-n mâna sorţii

Şi, ce a fost, se-ntoarce-ndat’.

N-au dispărut mojicii, hoţii,

Nici prinţii care-au fost odat’.

Ei poartă straie noi, fireşte,

Şi-au un jargon frumos de pică,

Dar, în străfunduri străluceşte

Eternul moft, monşer Mitică.

Nea Nae, hâtru, ne surâde

Prin vremuri, ridicând monoclul:

- Hai, naţiune, râde, râde!

Cortina sus! Să-nceapă jocul!